Kimberley: Hoof in ondersoek met verlof | Netwerk24
Deur Malherbe Nienaber 13 Julie 2018 10:15
Die betogers in Kimberley het Donderdag voor die Sol Plaatje-munisipaliteit se kantoor byeengekom. Foto: Christiaan Cloete
Die munisipale bestuurder en finansiële hoof van die Sol Plaatje-munisipaliteit het vrywilliglik verlof geneem van Vrydag af nadat betogings vir Galeshewe, Kimberley tot stilstand geruk het.
Dié munisipaliteit in die Noord-Kaap het die oggend bevestig dat Goolam Akharwaray, munisipale bestuurder, en Lydia Mahloko, die finansiële hoof, met verlof is sodat 'n ondersoek kan plaasvind en daar met die gemeenskapsleiers gepraat kan word.
"Die munisipaliteit wil 'n beroep op die wyer gemeenskap doen om aan die omvattende gesprekke deel te neem en nie toe te laat dat opregte griewe deur verwoesting en wetteloosheid ondermyn word nie."
Sello Matsie, woordvoerder van die munisipaliteit, het in 'n verklaring gesê die behoefte om 'n vreedsame oplossing te vind is erger omdat "gewone mense toegang tot hospitale en klinieke benodig, terwyl die skole binnekort heropen".
"Ondernemings wat verliese gely het, moet ook in 'n veilige omgewing kan handel dryf. Sodra die omstandighede veilig genoeg is, sal spanne van die munisipaliteit die stad opruim."
Betogings het Donderdagaand nog in Galeshewe voortgeduur, met 'n winkelsentrum wat geplunder en 'n brand wat buite 'n gemeenskapsaal gestig is.
Die polisie het toe bevestig dat 'n "paar mense" in verband met die beskadiging van eiendom in hegtenis geneem is.